202 nordjyske virksomheder er gået konkurs i løbet af årets første 11 måneder. Det er en stigning sammenlignet med sidste år, hvor der i løbet af de første 11 måneder kun havde været 180 nordjyske konkurser. Det viser nye tal fra Danmarks Statistik. Tallene på landsplan tegner et billede af, at det typisk er virksomheder, der har optaget momslån under coronakrisen. De har nemlig haft mulighed for at udskyde betaling af moms- og skattebetalinger, og det har så skullet betales tilbage nu her. I en mail fra Dansk Erhverv, skriver de, at de forventer flere konkurser det kommende år af samme slags - nemlig dem med coronalån. Det er nemlig blevet sværere at betale tilbage samtidig med, at der er højere renter, højere produktionsomkostninger og generel modvind i dansk økonomi.
I løbet af årets første 11 måneder har der været 12 procent flere konkurser end samme tid sidste år.